ROZHODNUTIE KOMISIE
z 25. apríla 2007
o stiahnutí kukurice Bt176 (SYN-EV176-9) a z nej získaných výrobkov z trhu
[oznámené pod číslom K(2007) 1804]
(Iba anglické znenie je autentické)
(2007/304/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 1829/2003 z 22. septembra 2003 o geneticky modifikovaných potravinách a krmivách (1), a najmä na jeho článok 8 ods. 6 a článok 20 ods. 6,
keďže:
(1)
Pre kukuricu Bt176 (SYN-EV176-9) bol udelený súhlas podľa smernice Rady 90/220/EHS z 23. apríla 1990 o zámernom uvoľnení geneticky modifikovaných organizmov do životného prostredia (2) rozhodnutím Komisie 97/98/ES z 23. januára 1997 o uvedení geneticky modifikovanej kukurice (Zea mays L.) s kombinovanou modifikáciou pre insekticidálne vlastnosti, ktoré jej prepožičiava gén Bt-endotoxín, na trh podľa smernice Rady 90/220/EHS a so zvýšenou odolnosťou proti herbicídu glufosinát amónny (3). Smernica 90/220/ES bola prepracovaná a zrušená smernicou 2001/18/ES.
(2)
Tento súhlas vychádzal zo stanoviska Vedeckého výboru pre výživu zvierat zriadeného rozhodnutím Komisie 76/791/EHS (4), zo stanoviska Vedeckého výboru pre potraviny zriadeného rozhodnutím Komisie 95/273/ES (5) a stanoviska Vedeckého výboru pre pesticídy zriadeného rozhodnutím Komisie 78/436/EHS (6).
(3)
Kukuricu SYN-EV176-9 a z nej získané výrobky spoločnosť Syngenta Crop Protection AG (ďalej len „ohlasovateľ“) následne ohlásila ako existujúce výrobky podľa článku 8 ods. 1 a článku 20 ods. 1 nariadenia (ES) č. 1829/2003 (ďalej len „nariadenie“) a boli zapísané do registra Spoločenstva pre geneticky modifikované potraviny a krmivá. Ohlásenie sa vzťahovalo na potraviny, ktoré pozostávajú z kukurice SYN-EV176-9, obsahujú ju alebo sú z nej vyrobené, na prídavné látky do potravín vyrobené z kukurice SYN-EV176-9, na krmivo, ktoré pozostáva z kukurice SYN-EV176-9 alebo ju obsahuje, na krmivové zložky vyrobené z kukurice SYN-EV176-9 a prídavné látky vyrobené z kukurice SYN-EV176-9.
(4)
Ohlasovateľ kukurice SYN-EV176-9 v liste Komisii z 19. septembra 2005 uviedol, že prestal predávať osivo kukurice SYN-EV176-9 v Spoločenstve po pestovateľskej sezóne 2005.
(5)
Ohlasovateľ takisto uviedol Komisii, že nemá v úmysle predložiť žiadosť o obnovu povolenia kukurice SYN-EV176-9 v súlade s článkom 8 ods. 4, článkom 11, článkom 20 ods. 4 a článkom 23 nariadenia. Preto sa po 18. apríli 2007 nepovolí v Spoločenstve pestovať ani uvádzať na trh kukuricu SYN-EV176-9 a z nej získané výrobky.
(6)
Preto by sa mali prijať opatrenia s cieľom zabezpečiť účinné stiahnutie osiva inbredných línií a hybridov získaných z kukurice SYN-EV176-9. V dôsledku toho, že toto osivo nebude k dispozícii, možno očakávať, že po určitom čase všetky výrobky získané z kukurice SYN-ENV176-9 prestanú byť súčasťou potravinového a krmivového reťazca.
(7)
Vzhľadom na to, že ohlasovateľ zastavil po skončení pestovateľskej sezóny 2005 predaj osiva kukurice SYN-EV176-9, zásoby výrobkov získaných z kukurice SYN-EV176-9 sa spotrebovali a očakáva sa, že po 18. apríli 2007 už nebudú na trhu. Stopové množstvo kukurice SYN-EV176-9 však môže určité obdobie v potravinách alebo krmivách pretrvávať.
(8)
Z dôvodov právnej istoty je preto potrebné stanoviť prechodné obdobie, počas ktorého potraviny a krmivo budú môcť obsahovať takýto materiál bez toho, aby sa to považovalo za porušenie článku 4 ods. 2 alebo článku 16 ods. 2 nariadenia v prípadoch, keď je takáto prítomnosť náhodná a technicky neodvratná.
(9)
Tolerované množstvo a lehota by sa takisto mali stanoviť, zohľadniac čas potrebný na to, aby účinné stiahnutie osiva z trhu prinieslo svoje výsledky v rámci potravinového a krmivového reťazca. V každom prípade by tolerované množstvo malo zostať pod prahovou hodnotou označovania a vysledovateľnosti, ktorá predstavuje 0,9 % pre náhodnú a technicky neodvratnú prítomnosť geneticky modifikovaného materiálu v potravinách a krmivách a ktorá je stanovená v nariadení.
(10)
Položky registra Spoločenstva pre geneticky modifikované potraviny a krmivá by sa podľa článku 28 nariadenia, pokiaľ ide o kukuricu SYN-EV176-9, mali upraviť tak, aby sa zohľadnilo toto rozhodnutie.
(11)
Ohlasovateľ bol oboznámený s opatreniami uvedenými v tomto rozhodnutí.
(12)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
S cieľom zabezpečiť účinné stiahnutie osiva inbredných línií a hybridov získaných z kukurice SYN-EV176-9 určeného na pestovanie z trhu ohlasovateľ uskutoční opatrenia uvedené v prílohe.
Do šiestich mesiacov od dátumu oznámenia tohto rozhodnutia ohlasovateľ predloží Komisii správu o zavedení opatrení uvedených v prílohe.
Článok 2
Prítomnosť materiálu, ktorý obsahuje kukuricu SYN-EV176-9, pozostáva z nej alebo je z nej vyrobený, v potravinách alebo krmivách ohlásených podľa článku 8 ods. 1 a článku 20 ods. 1 nariadenia sa toleruje do piatich rokov od oznámenia tohto rozhodnutia:
a)
ak je táto prítomnosť náhodná a technicky neodvratná a
b)
ak neprekročí obsah 0,9 %.
Článok 3
Položky registra Spoločenstva pre geneticky modifikované potraviny a krmivá sa podľa článku 28 nariadenia, pokiaľ ide o kukuricu SYN-EV176-9, upravia tak, aby sa zohľadnilo toto rozhodnutie.
Článok 4
Toto rozhodnutie je určené spoločnosti Syngenta Crop Protection AG, P. O. Box, CH-4002 Bazilej, Švajčiarsko.
V Bruseli 25. apríla 2007